Er dine undervisere fagligt dygtige? Virker de engagerede? Og hvordan vil du vurdere kvaliteten af din uddannelse?

Den type spørgsmål har 120.000 studerende og dimittender svaret på, og deres bedømmelser bliver nu aktivt brugt til at vejlede andre unge, der i løbet af de næste måneder vil søge ind på en videregående uddannelse.

På det digitale værktøj Uddannelseszoom, som Uddannelsesministeriet står bag, kan studiesøgende således nu for første gang sammenligne de studerendes tilfredshed på landets videregående uddannelser. Her kan de for eksempel se, at jurastuderende på Aalborg Universitet bedømmer kvaliteten af deres uddannelse lidt højere, end de studerende på Københavns Universitet gør.